
Útvesztők, nyelvi labirintusok Petri György Amíg lehet című kötetében

Petri György költői magatartásával, a hagyományos szerepeket és formákat destruktívan kezelő eljárásaival és az „anyaghiba” poétikájával kapcsolatban a kritika bőséges és kimerítő elemzéseket vonultatott fel, azonban a költemények térpoétikai jellemzőiről a recepcióban eddig kevés szó esett. Dolgozatom témájául ezért egy ősi, többek között mitikus vonatkozású térelem, a labirintusforma poétikai megjelenéseit választottam, vizsgálatomat pedig az életmű utolsó kötetére, az Amíg lehet című kötetre korlátoztam. A labirintusmotívum mellett a hozzá kapcsolódó metaforákat is számba vettem: így a tévelygést, a bolyongást, a botladozást, a tovább szó jelentésváltozatait, a fonál-motívumot, illetve a civilizációs terek (a város, a lakás terei) és a lírai alany egymáshoz való viszonyát.
Több interjúból is kiderül, hogy Petri utolsó kötete verseinek megalkotásakor tudatosan választotta költészete témájául betegségét és közelgő halálát. Ebből kiindulva azt a hipotézisemet szeretném dolgozatommal igazolni, hogy a halál, a létfenyegetettség, az élet bizonytalan volta mint központi tapasztalat az egész kötetet meghatározó labirintusmotívumon illetve a bolyongás toposzán keresztül érvényesül a versekben. A kötetben megjelenő otthontalanság, idegenség valamint kiúttalanság az útvesztő terébe vetett ember létfeladását jeleníti meg, melynek végkifejlete nem lehet más, mint a halálba való „belebotlás”.



